Haraldur Johannessen ríkislögreglustjóri og Víðir Reynisson , deildarstjóri almannavarna , gengu á fund ríkisstjórnarinnar í morgun þar sem farið var yfir afleiðingar gossins í Eyjafjallajökli og flóðanna úr jöklinum . Vindátt mun breytast næstu daga og gerir veðurspá ráð fyrir austanátt eftir helgina sem þýðir að öskufall gæti orðið á höfuðborgarsvæðinu . „ Lögreglan , Landhelgisgæslan , björgunarsveitir og viðbragðsaðilar allir eiga þakkir skildar fyrir þeirra framlag við að greiða fyrir störfum vísindamanna og almannavarna . Ríkisstjórnin sendir kveðju og þakkir til allra er lagt hafa hönd á plóg við að tryggja öryggi vegna gossins í Eyjafjallajökli , “ segir í yfirlýsingu frá ríkisstjórninni . Haraldur segir að fylgst sé vel með vindáttum og hvernig þróun öskufallsins verður . Hann fundar í dag með almannavarnanefnd á Hvolsvelli , en þar verður m.a. rætt um þarfir björgunaraðila á svæðinu eftir aðstoð . Haraldur mun síðar í dag eiga fund með sendiherrum erlendra ríkja , en mikil áhersla er lögð á að koma upplýsingum um afleiðingar gossins til fólks hérlendis og erlendis .